《晚出池上》
元代·甘复

遥岭散夕雨，掩书游方塘。栖鸟喧幽林，檐蛛引丝长。

木杪微风度，飒然生早凉。沿流弄潺湲，倚竹听琳琅。

丘园信为乐，圭组永相忘。落景送遐瞩，畅怀寓清觞。

但得写心素，焉知两鬓苍。

作者简介：元明间江西馀干人，字克敬。元末，从张翥游。洪武初，以前元遗民，为士林所推重。惜诗篇什散漫，仅存手墨于同里。